Skibsfart » Ordre på containerskibe boomer
Ordre på containerskibe boomer
Onsdag 14. februar 2018 kl: 11:39
Den seneste række af ordre fra taiwanesiske rederier er med til at bringe nybygningsraten op over 15 pct. af kapaciteten af den eksisterende flåde, skriver Splash. Stigningen kommer efter at raten i august i fjor var rekordlav med 12,4 pct.
"Denne faldende trend ser nu ud til at blive vendt rundt i takt med at rederierne forbereder flådefornyelser i 2020, når de nye svovlregler og ballastvand-regler træder i kraft," skriver Alphaliner i sin seneste ugentlige rapport, hvor de også nævner den gigantordre, der er på vej fra Sydkoreas Hyundai Merchant Marine.
Ordren skulle ifølge Splash omfatte tolv 22.000 teu skibe og otte 13.000 teu skibe.
En nylig rapport fra konsulenthuset McKinsey advarede om at overkapacitet i containerrederierne er kommet for at blive. Ifølge McKinsey er den nuværende kapacitet 20 pct. højere end efterspørgslen tilsiger.